CELEX: 62021CN0782
Language: el
Date: 2021-12-15 00:00:00
Title: Υπόθεση C-782/21 P: Αναίρεση που άσκησε στις 15 Δεκεμβρίου 2021 η Aeris Invest Sàrl κατά της αποφάσεως που εξέδωσε το Γενικό Δικαστήριο (τρίτο πενταμελές τμήμα) στις 6 Οκτωβρίου 2021 στην υπόθεση T-827/17, Aeris Invest κατά ΕΚΤ

21.3.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 128/7
            
         
      Αναίρεση που άσκησε στις 15 Δεκεμβρίου 2021 η Aeris Invest Sàrl κατά της αποφάσεως που εξέδωσε το Γενικό Δικαστήριο (τρίτο πενταμελές τμήμα) στις 6 Οκτωβρίου 2021 στην υπόθεση T-827/17, Aeris Invest κατά ΕΚΤ
      (Υπόθεση C-782/21 P)
      (2022/C 128/10)
      Γλώσσα διαδικασίας: η ισπανική
      
         Διάδικοι
      
      
         Αναιρεσείουσα: Aeris Invest Sàrl (εκπρόσωποι: R. Vallina Hoset, E. Galán Burgos και M. Varela Suárez, δικηγόροι)
      
         Λοιποί διάδικοι στην αναιρετική διαδικασία: Ευρωπαϊκή Κεντρική Τράπεζα, Ευρωπαϊκή Επιτροπή, Banco Santander, S.A.
      
         Αιτήματα
      
      Η αναιρεσείουσα ζητεί από το Δικαστήριο:
      
                  —
               
               
                  να αναιρέσει την απόφαση του τρίτου πενταμελούς τμήματος του Γενικού Δικαστηρίου της 6ης Οκτωβρίου 2021, Aeris Invest κατά ΕΚΤ, T-827/17, EU:T:2021:660·
               
            
                  —
               
               
                  να γίνουν δεκτοί οι ισχυρισμοί που προέβαλε η Aeris Invest σε πρώτον βαθμό και, ειδικότερα, να κηρυχθούν άκυρες οι αποφάσεις της Ευρωπαϊκής Κεντρικής Τράπεζας της 7ης Νοεμβρίου 2017, LS/MD/17/405, LS/MD/17/419, LS/MD/17/406, με τις οποίες απορρίφθηκε το αίτημα πρόσβασης σε σειρά εγγράφων σχετικών με τον μη βιώσιμο χαρακτήρα και τη λύση της Banco Popular Español, S.A., το υπόλοιπο του καταθετικού λογαριασμού και τη γραμμή ELA (έκτακτης ενίσχυσης σε ρευστότητα) προς την Banco Popular Español, S.A., και
               
            
                  —
               
               
                  να καταδικαστεί η Ευρωπαϊκή Κεντρική Τράπεζα στα δικαστικά έξοδα, σύμφωνα με τα προβλεπόμενα στο άρθρο 184 του Κανονισμού Διαδικασίας του Δικαστηρίου.
               
            
         Λόγοι αναιρέσεως και κύρια επιχειρήματα
      
      Η αναιρεσείουσα προβάλλει δύο λόγους αναιρέσεως προς στήριξη της αιτήσεώς της αναιρέσεως κατά της αναιρεσιβαλλόμενης απόφασης.
      
                  —
               
               
                  Με τον πρώτο λόγο αναιρέσεως, η αναιρεσείουσα υποστηρίζει ότι η αναιρεσιβαλλόμενη απόφαση παραβαίνει το άρθρο 47 του Χάρτη των Θεμελιωδών Δικαιωμάτων της Ευρωπαϊκής Ένωσης (Χάρτης), στο μέτρο που: (i) δεν θα ήταν δυνατόν να ζητηθεί πρόσβαση στα συγκεκριμένα έγγραφα στο πλαίσιο της υπόθεσης T-628/17 και (ii) εμποδίζεται η αναιρεσείουσα να ασκήσει το δικαίωμά της στην αποτελεσματική προσφυγή και καθίσταται μεγαλύτερη την ανισότητα των όπλων μεταξύ των μερών. Εν πάση περιπτώσει, ο περιορισμός αυτός του άρθρου 47 του Χάρτη δεν είναι δικαιολογημένος σύμφωνα με το άρθρο 52, παράγραφος 1, του Χάρτη.
               
            
                  —
               
               
                  Με τον δεύτερο λόγο αναιρέσεως, η αναιρεσείουσα υποστηρίζει ότι η αναιρεσιβαλλόμενη διάταξη παραβαίνει την απόφαση 2004/258/ΕΚ της Ευρωπαϊκής Κεντρικής Τράπεζας, της 4ης Μαρτίου 2004, σχετικά με την πρόσβαση του κοινού στα έγγραφα της Ευρωπαϊκής Κεντρικής Τράπεζας (απόφαση 2004/258) (1), σε συνδυασμό με το άρθρο 47 του Χάρτη. Ειδικότερα, η εν λόγω απόφαση συνιστά παράβαση των άρθρων 1, 2 και 6 της απόφασης 2004/258, καθόσον προβαίνει σε ερμηνεία του σκοπού της απόφασης 2004/258 αντίθετη προς τα θεμελιώδη δικαιώματα.
               
            
         (1)  Ε L 80, της 18ης Μαρτίου 2004, σ. 42.